Mooinooi-4 skuldigJoey van Niekerk en Anisha van Niekerk. (Foto: Facebook) Die vier beskuldigdes in die sogenaamde Mooinooi-saak is Woensdag in die Pretoriase hooggeregshof skuldig bevind op die aanklagte teen hulle. Mercia Strydom (23), Aaron James Sithole (26), Jack Sithole (20) en Alex Modau (36) is onder meer aangekla van sameswering om Anisha en Joey van Niekerk te vermoor, roof, ontvoering en diefstal. Die vier is op al dié aanklagte skuldig bevind. Die Sitholes is ook skuldig bevind aan verkragting, terwyl Mercia Strydom bykomend skuldig bevind is aan die besit van ŉ ongelisensieerde vuurwapen en ammunisie. Anisha en Joey het in Desember 2017 spoorloos verdwyn uit die huis waarin hulle op ŉ kleinhoewe in die Mooinooi-omgewing gewoon het. ŉ Soektog na die vroue is van stapel gestuur en ongeveer ŉ week later is hulle wit Nissan X-trail-sportnutsvoertuig in die Magaliesburg-omgewing gevind. Dit het later aan die lig gekom hulle is op grusame wyse verkrag en vermoor. Koos Strydom, die vermeende baasbrein in die moord op die Van Niekerk-egpaar, is in September verlede jaar bewusteloos in sy enkelsel in die Kgosi Mampuru II-gevangenis gevind en na ŉ hospitaal geneem. Hy is deur masjiene aan die lewe gehou en is vier dae later dood. Die staat het aangevoer die Van Niekerk-egpaar is vermoor omdat Koos Strydom hulle kleinhoewe wou bekom. Rina Payne, Joey se suster, het ná afloop van die hofverrigtinge gesê sy het gemengde gevoelens, maar is tevrede dat geregtigheid geskied. “As dit van my afhang, sal hulle lewenslange tronkstraf kry. Hulle mense kan vir hulle in die tronk gaan kuier, maar ons het nie meer daardie voorreg nie. Dit is van ons weggeneem,” het Payne gesê. Wynand van Niekerk, Anisha se broer, het ook die skuldigbevindings verwelkom en het gesê daar is uit verskeie oorde, van die polisie se ondersoekspan tot die staatsaanklaers en die families, hard gewerk om die saak tot op dié punt te dryf. “Dit is ŉ proses van drie en ŉ half jaar wat nou ten einde loop. Dit kom saam met ŉ mate van vrede en rustigheid en dit maak die afgelope paar jaar minstens draaglik,” het Van Niekerk gesê. Hy het gesê niks kan egter die twee vroue se dood regverdig nie. Die vier word in Oktober gevonnis.